**INFORMATĪVAIS ZIŅOJUMS**

**PAR ĀDAŽU NOVADA PLĀNOŠANAS DOKUMENTU APSTIPRINĀŠANU**

*Saskaņā ar Ministru kabineta 23.03.2004.*

*noteikumu Nr.157 “Kārtība, kādā veicams*

*ietekmes uz vidi stratēģiskais novērtējums” VII. nodaļas 27.punktu*

Ādažu novada pašvaldība informē, ka ar Ādažu novada pašvaldības domes 27.07.2021. sēdes lēmumu Nr.16 “Par aktualizētās Ādažu novada Ilgtspējīgas attīstības stratēģijas 2013.-2037. gadam un Vides pārskata par Ādažu novada Ilgtspējīgas attīstības stratēģijas aktualizāciju un Attīstības programmu apstiprināšanu” un 21.07.2021. sēdes lēmumu Nr.17 “Par Ādažu novada Attīstības programmas 2021.-2027. gadam un Vides pārskata par Ādažu novada Ilgtspējīgas attīstības stratēģijas aktualizāciju un Attīstības programmu apstiprināšanu” ir apstiprināta Ādažu novada attīstības programma 2021.-2027.gadam (turpmāk tekstā – Attīstības programma) un aktualizētā Ādažu novada Ilgtspējīgas attīstības stratēģija 2013.-2037. gadam (turpmāk tekstā – aktualizētā Stratēģija).

Ādažu novada Attīstības programmai un aktualizētajai Stratēģijai ir veikta Stratēģiskā ietekmes uz vidi novērtējuma procedūra un izstrādāts Vides pārskats, pamatojoties uz likuma “Par ietekmes uz vidi novērtējumu” (4.panta trešo daļu, 23.2 pantu, 23.3 pantu, 23.5 pantu), Ministru kabineta 23.03.2004. noteikumiem Nr.157 “Kārtība, kādā veicams ietekmes uz vidi novērtējums”, Vides pārraudzības valsts biroja (turpmāk – VPVB) 28.09.2020. lēmumu Nr.4-02/61 un VPVB 2020. lēmumu Nr. 4-02/74. Ar 29.09.2021.lēmumiem Nr. 115 un Nr. 116 tika apstiprināts precizēts Vides pārskats, ņemot vērā VPVB un Aizsardzības ministrijas sniegos priekšlikumus.

Informatīvais ziņojums sagatavots atbilstoši VPVB 31.08.2021. sniegtajā atzinumā Nr.4-03/6 “Par Ādažu novada ilgtspējīgas attīstības stratēģijas 2013.–2037. gadam aktualizācijas un Ādažu novada attīstības programmas 2021.–2027. gadam Vides pārskatu” iekļautajām rekomendācijām un Ministru kabineta 23.03.2004. noteikumu Nr.157 “Kārtība, kādā veicams ietekmes uz vidi novērtējums” VII. nodaļas 27.punktam.

Ādažu novada Attīstības programmu izstrādāja Ādažu novada pašvaldības speciālisti, aktualizēto Stratēģiju sadarbībā ar Ādažu novada pašvaldības speciālistiem – SIA “Grupa 93” un Vides pārskatu sadarbībā ar Ādažu novada pašvaldības speciālistiem – SIA “Reģionālie projekti”. Vides pārskatā atspoguļots esošais vides stāvoklis novadā, vides stāvoklis teritorijās, kuras plānošanas dokumentu īstenošana var būtiski ietekmēt, ar plānošanas dokumentu īstenošanu saistītās vides problēmas, un būtiskākās ietekmes uz vidi novērtējums, piedāvāti risinājumi būtisko ietekmju novēršanai un mazināšanai, pamatotas un izvērtētas alternatīvas, kā arī paredzēti pasākumi plānošanas dokumentu īstenošanas monitoringa nodrošināšanai.

1. **Kā plānošanas dokumentā integrēti vides apsvērumi**

Aktualizētā Stratēģija ir apvienotā Ādažu novada hierarhiski augstākais ilgtermiņa teritorijas attīstības plānošanas dokuments, kurā noteikts novada ilgtermiņa attīstības redzējums (vīzija), stratēģiskie mērķi, ilgtermiņa prioritātes un telpiskās attīstības perspektīva. Stratēģijā apzināti nozīmīgākie esošie telpiskās struktūras elementi un noteikta vēlamā novada teritorijas telpiskā struktūra, t.sk. apdzīvojuma struktūra, galvenie transporta koridori un infrastruktūra, dabas teritorijas, kultūrvēsturiskā mantojuma teritorijas, ražošanas un loģistikas teritorijas, Ādažu militārais poligons un Kadaga (militāro inovāciju teritorija). Nozīmīgākās ilgtermiņa izmaiņas telpiskajā struktūrā balstītas uz pamatprincipiem: dzīvojamās apbūves koncentrācija pilsētās un ciemos, mobilitātes daudzveidība un pakalpojumu pieejamība un dabas teritoriju turpmākās attīstības vadlīniju izstrāde.

Attīstības programma ir vidēja termiņa teritorijas attīstības plānošanas dokuments, kurā noteiktas Ādažu novada attīstības vidēja termiņa prioritātes, rīcības virzieni, uzdevumi un pasākumi septiņu gadu periodam no 2021. gada līdz 2027. gadam, lai īstenotu Stratēģijā izvirzītos ilgtermiņa stratēģiskos uzstādījumus.

Attīstības programmā izvirzītie vidēja termiņa mērķi, prioritātes, rīcības virzieni un uzdevumi pamatojas uz novada, Rīgas plānošanas reģiona un valsts noteikto nākotnes vīziju. Attīstības programmā ietverti galvenie risināmie jautājumi:

* tiek plānoti pasākumi jaunveidojamu un atjaunojamu inženiertehniskās infrastruktūras (ūdenssaimniecība, lietus ūdens savākšana, siltumapgāde) projektēšanai un izbūvei jau esošajās blīvi apdzīvotās vietās, gan plānotajās paplašināmajās blīvas apbūves teritorijās, kā arī ražošanas attīstības teritorijās;
* plānoti pasākumi, lai nodrošinātu un attīstītu drošu un mobilu satiksmes infrastruktūru, kā arī videi draudzīga transporta un mobilitātes attīstībai;
* plānoti pasākumi uzņēmējdarbības vides uzlabošanai, nosakot arī prioritāri attīstāmās industriālās un komerciālās teritorijas, pasākumi videi draudzīgu tehnoloģiju ieviešanai un izmantošanai industriālajā un lauksaimnieciskajā ražošanā;
* plānoti pasākumi, lai aizsargātu un sakoptu dabas vidi brīvā laika pavadīšanas iespējām dabā, dabas parka “Piejūra” attīstības pasākumi, dažādi pasākumi novadā esošo resursu ilgtspējīgai izmantošanai (vides kvalitātes un aizsardzības uzlabošanai, zemes dzīļu apsaimniekošanai, virszemes ūdensobjektu apsaimniekošanai u.c.).

**Vides pārskatā** ietverts plānošanas dokumenta teritorijas vispārīgs raksturojums, iekļauta informācija par vides aspektiem un apkopojums par teritorijas dabas vērtībām. Informācija sniegta kontekstā ar plānošanas dokumentos noteiktajiem rīcības virzieniem un to īstenošanas risinājumiem. Veicot Attīstības programmas un aktualizētās Stratēģijas īstenošanas ietekmes uz vidi novērtējumu, tika analizēta tajā noteikto mērķu un plānoto pasākumu/projektu iespējamā ietekme uz vidi. Attīstības programmas ietvaros plānotās rīcības, kas var radīt ietekmi uz vidi, galvenokārt ir saistītas ar transporta, uzņēmējdarbības attīstību, komunālās saimniecības infrastruktūras un tūrisma attīstību. Svarīgi, ka komunālo pakalpojumu infrastruktūras attīstība, lielākoties, radīs pozitīvu ietekmi.

1. **Kā ņemts vērā Vides pārskats, izteiktie atzinumi, sabiedriskās apspriešanas rezultāti**

Vides pārskata izstrāde un publiskās apspriešanas procedūra tika veikta vienlaicīgi ar Attīstības programmas un aktualizētās Stratēģijas izstrādi.

Vides pārskata projekta redakcijas un abu plānošanas dokumentu 1.redakcijas publiskās apspriešanas laiks notika laika posmā no 07.04.2021. līdz 21.05.2021., kura laikā tika saņemti institūciju atzinumi un privātpersonu priekšlikumi *(rezultātus skatīt Attīstības programmas 5.sējuma 16.pielikumā “Publiskās apspriešanas laikā saņemtie priekšlikumi”).*

Plānošanas dokumentu 1.redakcijas un Vides pārskata projekta redakcijas publiskās apspriešanas laikā tika organizētas publiskās apspriešanas sanāksmes, kas notika 28.04.2021. un 29.04.2021. Zoom platformā, kā arī tika translēta tiešsaistē Ādažu novada pašvaldības Facebook kontā. Sanāksmju protokoli skatāmi Attīstības programmas 5.sējuma 17.pielikumā “28.04.2021. publiskās apspriešanas sanāksmes (par Ilgtspējīgas attīstības stratēģijas (2013.-2037.) 2021.gada aktualizācijas 1.redakciju un Vides pārskata projektu) protokols” un 18.pielikumā “29.04.2021. publiskās apspriešanas sanāksmes (par Attīstības programmas (2021.-2027.) 1.redakcijas un Vides pārskata projektu) protokols”.

VPVB saskaņā ar Ministru kabineta 23.03.2004. noteikumu Nr.157 “Kārtība, kādā veicams ietekmes uz vidi stratēģiskais novērtējums” 9.1. un 14.punktā noteikto noteica, ka plānošanas dokumenta un Vides pārskata projekts nosūtāms šādām institūcijām:

* Valsts vides dienesta Lielrīgas reģionālajai vides pārvaldei;
* Dabas aizsardzības pārvaldei;
* Veselības inspekcijas atbilstošai struktūrvienībai.

Institūciju atzinumi par Vides pārskata projekta redakciju *(skatāmi Attīstības programmas 5.sējuma 20.pielikumā “Atzinumi”)*:

| **Atzinums** | **Komentārs** |
| --- | --- |
| **Valsts vides dienesta Lielrīgas reģionālā vides pārvalde (turpmāk – Pārvalde)** |
| Dienests izvērtēja tīmekļa vietnē [www.geolatvija.lv](http://www.geolatvija.lv) ievietoto vides pārskata projektu saistībā ar izstrādāto IAS un AP, un to atbilstību normatīvo aktu un plānošanas dokumentiem vides aizsardzībā prasībām. Dienests sniedza šādas atsauksmes par augstākminēto vides pārskata projektu:1. Vides pārskatā ir minēts, ka Ādažu novadā nepieciešams saglabāt esošo mežu proporciju, taču šis princips neizpaužas nedz vides pārskata 1. pielikumā noteiktajos indikatoros IAS un AP ieviešanas monitoringam, nedz IAS izvirzītajās telpiskās attīstības vadlīnijās apdzīvojuma struktūras veidošanai. Dienests pozitīvi vērtē mežu proporcijas saglabāšanas principu, taču aicina atbilstoši pilnveidot augstākminēto dokumentu sadaļas, piemēram, nosakot, ka jaunu dzīvojamās apbūves teritoriju plānošana mežu teritorijās nav atbalstāma un ir pārskatāmas šobrīd mežos plānotās, bet nerealizētās dzīvojamās apbūves teritorijas. Lai sekmētu uzskatāmu monitoringu, indikatorus aicinām papildināt ar rādītāju par mežu platībām visā novada teritorijā, ne tikai ciemos.
2. Ādažu novadā ir konstatēts salīdzinoši lielas īpaši aizsargājamo biotopu (turpmāk – ĪAB) aizņemtās platības ārpus īpaši aizsargājamām dabas teritorijām, vienlaikus vides pārskatā, kā viens no galvenajiem vides aspektiem, kas saistīts ar plānošanas dokumentiem, ir atzīta bioloģiskās daudzveidības saglabāšana. Vides pārskatā par summārajām ietekmēm ir secināts, ka analizēto plānošanas dokumentu īstenošana neradīšot būtisku negatīvu ietekmi uz bioloģisko daudzveidību. Dienests nevar piekrist šādam secinājumam, jo IAS izvirzītajās telpiskās attīstības vadlīnijās nav atrodamas vadlīniju prasības, kas pasargātu ĪAB no to kvalitātes pasliktināšanās cilvēka darbības rezultātā vai pat iznīcināšanas – apbūves rezultātā. Tāpēc Dienests aicina papildināt IAS telpiskās attīstības vadlīnijas ar prasībām par bioloģiskās daudzveidības saglabāšanu šajā aspektā, piemēram, paredzot, ka jaunu dzīvojamās apbūves teritoriju plānošana ĪAB teritorijās nav atbalstāma un ir pārskatāmas šobrīd jau ĪAB teritorijās plānotās, bet nerealizētās dzīvojamās apbūves teritorijas.
3. Vides pārskatā ir iekļauts fakts par pazemes ūdeņu riska teritoriju Baltezera teritorijā, kur viens no būtiskiem faktoriem ir piesārņotu virszemes ūdeņu infiltrācija gruntsūdens horizontā. Dienests aicina rast atbilstošus risinājumus risku mazināšanai piesārņoto ūdeņu nenonākšanai vidē Rīgas ūdens ņemšanas vietu ķīmiskajā aizsargjoslā, piemēram, papildinot IAS telpiskās attīstības vadlīnijas ar prasībām par centralizēto ūdensapgādes un kanalizācijas risinājumu nepieciešamību no jauna plānotajās dzīvojamās apbūves teritorijās, kā arī prioritāri plānot esošo apdzīvoto vietu nodrošinājumu ar šādu infrastruktūru.
4. Vides pārskatā ir uzsvērta transporta trokšņa (un arī gaisa piesārņojuma) negatīvā ietekme uz cilvēku veselību un dzīvojamās apbūves teritoriju vides kvalitāti, t.sk. arī plānoto transporta maģistrālo trašu tuvumā. Taču šai problēmai IAS nav rasti atbilstoši risinājumi, kas nākotnē vēl šo faktoru nepastiprinātu. Dienests aicina papildināt IAS telpiskās attīstības vadlīnijas ar prasībām par jaunu dzīvojamās un publiskās apbūves neplānošanu transporta trokšņa robežlielumu pārsnieguma teritorijās un jau saplānoto, bet nerealizēto šādu teritoriju pārskatīšanu, t.sk. plānoto transporta maģistrālo trašu tuvumā.
5. Vides pārskatā ir minēts, ka tiek plānota jaunu ražošanas un loģistikas teritoriju izveide 300 ha platībā. Taču IAS vadlīnijās apdzīvojuma struktūras plānošanai nav minētas prasības par atbilstoša attāluma ievērošanu starp dzīvojamās apbūves un ražošanas/loģistikas teritorijām, lai novērstu kaitīgu ietekmju rašanos dzīvojamās apbūves teritorijās, jo, lai gan saskaņā ar IAS un AP Ādažu novadā nav plānota smagā rūpniecība, tomēr konfliktsituāciju rašanās ir iespējama, tāpēc labākais veids, kā izvairīties no tām, ir atbilstoša attāluma ievērošana, jo plānojumos/būvprojektos paredzētā koku stādījumu ierīkošana efektu var sniegt pēc ilgāka laika, turklāt ir jārēķinās ar atšķirīgu samazinājumu dažādiem piesārņojuma veidiem, savukārt efektīvu prettrokšņa sienu, vaļņu būvniecība prasa zināmas izmaksas un visticamāk neuzlabos vietējo ainavu dzīvojamo māju apbūvē. Tāpēc Dienests aicina papildināt IAS telpiskās attīstības vadlīnijas apdzīvojuma struktūras veidošanai ar atbilstoša attāluma ievērošanu starp dzīvojamās un ražošanas apbūves teritorijām.

Dienests lūdza pilnveidot un precizēt izstrādāto vides pārskata projektu, Ādažu novada ilgtspējīgas attīstības stratēģijas projektu un Ādažu novada attīstības programmas projektu atbilstoši augstāk uzskaitītajām atsauksmēm | IAS, AP un Vides pārskata redakcija tika papildināta.Stratēģijas sadaļā 3.2. “Apdzīvojuma struktūra un publisko pakalpojumu klāsts”ir noteiktas vadlīnijas teritorijas plānošanai un attīstībai, tai skaitā:1. Stratēģija atbalsta racionāli koncentrētu apbūves attīstību ciemu teritorijās, ierobežo izklaidus apbūves veidošanos, nosaka zonējumu. Apbūve tiek koncentrēta ap esošajiem infrastruktūras tīkliem, tos paplašinot.2. Pašvaldība nosaka augstākas prasības inženierkomunikāciju un citu pakalpojumu pieejamībai koncentrētas apbūves teritorijās. Apbūves gabali netiek atdalīti mežu un pļavu teritorijās, kur nav pieejamas komunikācijas.Ņemot vērā pašvaldības salīdzinoši nelielās iespējas efektīvi regulēt mežu proporcijas saglabāšanu novadā, arī rādītāju apkopošana par visām mežu teritorijām ir sarežģīts process, tāpēc pašlaik tas ir stratēģisks virziens, kam pievērst uzmanību caur ikdienas darbībām.Attīstības programmas 1.redakcijā pievienots jauns pasākums “Ā13.1.2.25. Ādažu novada ainavas un dabas aizsardzības plāna izstrāde” , kurā tiks konkretizētas dabas vērtības, kas būtu jāsaglabā.Stratēģijas sadaļā 3.2. “Apdzīvojuma struktūra un publisko pakalpojumu klāsts” pievienoti pie vadlīnijām teritorijas plānošanai un attīstībai šādi punkti:* “15. Plānojot jaunas apbūves teritorijas, iespēju robežās ņem vērā bioloģiskajai daudzveidībai nozīmīgas teritorijas un plāno pasākumu dabas vērtību saglabāšanai.”.
* “14. Pašvaldība apņemas saudzīgi izmantot dabas resursus un novērst pilnvērtīgi bioloģiski neattīrītu notekūdeņu un jelkādu citu cilvēka darbības atliekvielu nonākšana dabas vidē.”.
* “16. Jaunas dzīvojamās un publiskās apbūves plānošanas pamatprincipi transporta trokšņa robežlielumu pārsnieguma teritorijās tiek noteikti Ādažu novada teritorijas plānojumā (izstrādājams līdz 2023.gadam).”

Stratēģijas sadaļā 3.8 “Ražošanas un loģistikas teritorijas” pie vadlīnijām teritorijas plānošanai un attīstībai iekļauts 4. punkts “Veidojot jaunas ražošanas/loģistikas teritorijas, lai novērstu konfliktsituāciju un kaitīgu ietekmju rašanos blakus esošajās dzīvojamās apbūves teritorijās, jāievēro atbilstošs attālums un jāpiemēro atbilstoši ietekmju mazināšanas pasākumi. Detalizētas prasības tiek definētas Ādažu novada teritorijas plānojumā (izstrādājams līdz 2023.gadam).”. |
| **Dabas aizsardzības pārvaldes Pierīgas reģionālā administrācija (turpmāk – Administrācija)** |
| Administrācija ir izskatījusi Ādažu novada Attīstības programmu, Attīstības stratēģiju un Vides pārskatu un sniedz sekojošu viedokli par projektu:1. Ņemot vērā iedzīvotāju skaita pieaugošo prognozi Ādažu novadam un ar to saistīto nepieciešamību pēc dzīvojamās apbūves platībām, jāatzīmē, ka apbūves platības vai ciemu un pilsētu robežu paplašināšana cita starpā nebūtu plānojama arī īpaši aizsargājamo biotopu platībās. Nosakot apbūves platības jāņem vērā īpaši aizsargājamo biotopu izvietojums, pēc iespējas saglabājot īpaši aizsargājamo biotopu platības. Vienlaikus atbalstāms risinājums par izklaidus apbūves ierobežošanu.
2. Saistībā ar apdzīvoto vietu vides kvalitātes uzlabošanu, Administrācijas ieskatā būtiski saglabāt arī bioloģiski, ekoloģiski un ainaviski vērtīgas teritorijas arī tajās vietās, kur tām nav jau esošs dabas aizsardzības statuss.
3. Sadaļās, kurās tiek uzskaitīti mikroliegumi (Vides pārskatā un Attīstības programmā) Ādažu novada teritorijā ir neprecīzs to uzskaitījums. Tiek uzskaitīti visi mikroliegumi, kas atrodas aizsargājamo ainavu apvidū “Ādaži” (turpmāk – AAA “Ādaži”), taču jāņem vērā, ka ne visa AAA “Ādaži” teritorija un šajā gadījumā arī ne visi tajā esošie mikroliegumi atrodas Ādažu novadā. Kā arī šķiet netiek minēti mikroliegumi, kas atrodas dabas parka “Piejūra” Ādažu novada teritorijā.
4. Vides pārskata 36. lpp. attiecībā uz dabas liegumu “Mazuikas un Lieluikas ezers” precizēt, ka ņemot vērā, ka tas ietilpst AAA “Ādaži” tad uz šo teritoriju attiecas AAA Ādaži individuālie aizsardzības un izmantošanas noteikumi (Ministru kabineta 2019. gada 22. oktobra noteikumi Nr. 493 “Aizsargājamo ainavu apvidus “Ādaži” individuālie aizsardzības un izmantošanas noteikumi”).
5. Vides pārskatā dažviet (piemēram, 15. lpp.) labot no “īpaši aizsargājamas teritorijas” uz “īpaši aizsargājamas dabas teritorijas”.
6. Aprakstā par dabas liegumu “Lielā Baltezera salas” kļūdains apraksts par dabas vērtībām – uzskaitītie biotopi un putnu sugas šajā teritorijā nav sastopamas.
7. Vides pārskatā minētais teikums “*Ādažu novada teritorijā neatrodas neviens dabas piemineklis*” nav viennozīmīgs, ņemot vērā, ka dabas pieminekļi ir arī dižkoki un dižakmeņi – nepieciešams precizēt šo informāciju.
8. Dabas datu pārvaldības sistēmā “Ozols” atrodama informācija par reģistrētiem dižkokiem. Taču jāņem vērā, ka informācija par dižkokiem Dabas datu pārvaldības sistēmā OZOLS ir nepilnīga un mainīga, jo aizsargājamu koku apzināšana un to reģistrācija datu bāzē tiek turpināta, dižkoku skaits Ādažu novadā nav konkrēti nosakāms. Iesakām papildināt Vides pārskatu un iekļaut informāciju, ka jebkurš koks, kas sasniedzis Ministru kabineta 2010. gada 16. marta noteikumu Nr. 264 “Īpaši aizsargājamo dabas teritoriju vispārējie aizsardzības un izmantošanas noteikumi” 2. pielikumā noteiktos parametrus ir uzskatāms par aizsargājamu koku – dižkoku.
 | Vides pārskats precizēts, ņemto vērā atzinumā sniegto informāciju. |

Izskatot un izvērtējot saņemtos institūciju atzinumus par Vides pārskata projekta redakciju tika secināts, ka atkārtoti Vides pārskats nav nepieciešams nodot uz publisko apspriešanu un institūciju atzinumu saņemšanu.

Saskaņā ar VPVB 31.08.2021. atzinumu Nr. 4-03/6 “Par Ādažu novada ilgtspējīgas attīstības stratēģijas 2013.–2037. gadam aktualizācijas un Ādažu novada attīstības programmas 2021.–2027. gadam Vides pārskatu” Ādažu novada Attīstības programma, aktualizētā Stratēģija un Vides pārskats kopumā atbilst normatīvo aktu prasībām, taču tajā veicami papildinājumi un precizējumi.  Ņemot vērā minēto, Vides pārskats tika papildināts un 29.09.2021. precizēts atbilstoši VPVB norādījumiem. Izstrādājot Ādažu novada Teritorijas plānojumu, tiks ņemtas vērā VPVB atzinumā sniegtās rekomendācijas un pirms Teritorijas plānojuma apstiprināšanas tas tika nodots VPVB atzinuma sniegšanai.

1. **Pamatojums, kāpēc no visiem iespējamiem risinājuma variantiem izraudzīts pieņemtais variants**

Alternatīva Ādažu novada ilgtspējīgas attīstības stratēģijas aktualizācijai varētu būt “nulles” alternatīva, tādējādi tiek saglabāta esošā situācija un netiek aktualizēta jaunizveidotā Ādažu novada teritorijas attīstība. Pieņemot “nulles” alternatīvu, tā būtu pretrunā ar nacionālajiem un Rīgas plānošanas reģiona attīstības mērķiem un vides aizsardzības prasībām, jo pašvaldības teritorijā atrodas īpaši aizsargājamas dabas teritorijas, t.sk. NATURA 2000 teritorijas.

Īstenojot “nulles” alternatīvu, var tikt veicināta neapsvērtu lēmumu pieņemšana, nepārskatītas abu pagastu esošās vērtības, t.sk. telpiskās struktūras elementi un telpas un netiktu aktualizēta to attīstības izaugsme, tendences un attīstības virziens, kas var veicināt arī vides problēmu saasināšanos.

Jāatzīmē, ka ilgtspējīgas attīstības stratēģijas izstrādes posmā notika vairākas darba grupas, kurās diskutēja par labākajiem, pieņemākajiem risinājumiem, kas būtu atbilstoši gan iedzīvotājiem, gan videi un atbilstu normatīvo aktu prasībām. Šajā Ādažu novada pašvaldības teritorijas attīstības plānošanas dokumenta izstrādē, tika aktualizēti un salāgoti divas bijušo novadu, t.i., Ādažu novada un Carnikavas novada, ilgtermiņa uzstādījumi – gan stratēģiskie, gan telpiskie.

Attīstības programmai, kā jaunā Ādažu novada pašvaldības vidēja termiņa attīstības plānošanas dokumentam, nav paredzēts alternatīvs dokuments, līdz ar to veicot attīstības programmas stratēģisko ietekmes uz vidi novērtējumu un tā ietvaros izstrādājot Vides pārskatu, tiek novērtēta “nulles” alternatīva, kad attīstības programma netiek izstrādāta, bet “nulles” alternatīva netiek uzskatīta par pieņemamu attīstības programmas izvēles iespēju, jo:

* var tikt traucēta Ādažu novada ekonomiskā un sociālā attīstība;
* saasināties sociālās problēmas;
* pasliktināsies inženierinfrastruktūras stāvoklis un kavēta tās attīstība;
* pieaugt vides piesārņojums (notekūdeņi, atkritumi, emisijas u.c.);
* palielināties neorganizēts apmeklētāju skaita pieaugums, kas var ietekmēt negatīvi dabas un kultūrvēsturiskos objektus.

Attīstības programmai nav plānoti vairāku alternatīvu scenāriji, jo Rīcības plānā un Investīciju plānā izvirzītās aktivitātes tiks īstenotas pakāpeniski, atkarībā no pieejamā finansējuma, tehniskajām iespējām un vajadzībām - pašvaldībai nav finansiālu iespēju par saviem līdzekļiem īstenot visus Investīciju plānā ietvertos projektus, tāpēc lielā mērā attīstības programmas realizācija ir atkarīga no valsts un Eiropas Savienības finanšu instrumentu atbalsta.

1. **Ziņas par pasākumiem plānošanas dokumenta īstenošanas monitoringa veikšanai, norādot monitoringa ziņojuma iesniegšanas termiņus**

Plānošanas dokumentu īstenošanas monitoringa nepieciešamību nosaka Ministru kabineta 25.11.2008. noteikumi Nr.157 “Kārtība, kādā veicams ietekmes uz vidi stratēģiskais novērtējums”. Monitoringu veic ar nolūku konstatēt vietējās pašvaldības plānošanas dokumentu īstenošanas tiešo vai netiešo ietekmi uz apkārtējo vidi, ūdeni (pazemes, virszemes), gaisu, bioloģisko daudzveidību, cilvēku dzīves un darba telpu, būvniecību, ievērojot Vides pārraudzības valsts biroja atzinumu par Vides pārskatu, kā arī, lai nepieciešamības gadījumā, izstrādātu plānošanas dokumentu grozījumus.

Ādažu novada Attīstības programmas uzraudzības process paredz:

1. Informācijas sistēmas izveidi;
2. Ikgadēju uzraudzības ziņojuma izstrādi par Attīstības programmas ieviešanu;
3. 3 gadu pārskata ziņojuma izstrādi par Attīstības programmas ieviešanu. Pamatojoties uz Attīstības programmas ikgadējo uzraudzības ziņojumu un kārtējam gadam apstiprināto budžetu, ik gadu ir iespējams ar domes lēmumu aktualizēt Attīstības programmas Rīcības plānu un Investīciju plānu, kā arī lemt par Attīstības programmas stratēģiskās daļas aktualizācijas nepieciešamību. Reizi trīs gados Attīstības programmas uzraudzības ziņojumi tiks papildināti ar pārskatu par Ādažu novada ilgtspējīgas attīstības stratēģijas īstenošanu.

VPVB 31.08.2021. sagatavotajā atzinumā Nr.4-03/6 “Par Ādažu novada ilgtspējīgas attīstības stratēģijas 2013.–2037. gadam aktualizācijas un Ādažu novada attīstības programmas 2021.–2027. gadam Vides pārskatu” norādītajā termiņā, t.i., vismaz vienu reizi plānošanas periodā (2026. gadā) pašvaldība sastādīs un iesniegs Vides pārraudzības valsts birojam monitoringa ziņojumu (arī elektroniskā veidā).

Par pamatu monitoringu ziņojumu veikšanai var ņemt Ādažu novada plānošanas dokumentu Vides pārskatā raksturoto pasākumu īstenošanas tiešo un netiešo ietekmi uz vidi, valsts statistiskos pārskatus u.c. informācijas avotus, īpašu uzmanību pievēršot atsevišķiem indikatoriem (indikatoru grupām):

* gaisa kvalitāte (emisijas no katlu mājām, rūpniecības u.c. emisiju avotiem, reģistrētā autotransporta skaits; elektromobiļu uzlādes staciju skaits; ielu, ceļu uzturēšanas pasākumi putekļu samazināšanai; energoefektīvo projektu skaits),
* virszemes un pazemes ūdeņu kvalitāte (ūdensobjektu ekoloģiskā un ķīmiskā kvalitāte; peldvietu kvalitāte; savākto un attīrīto notekūdeņu daudzums; paliekošais piesārņojums),
* ūdenssaimniecība (ūdeņu krājumu izmantošanas intensitāte; (dzeramā ūdens analīžu rezultāti; savākto un attīrīto notekūdeņu daudzums; piesaistīto fizisko un juridisko personu skaits, kuriem tiek nodrošināti centralizētās kanalizācijas pakalpojumi; attīrīto notekūdeņu kvalitātes atbilstība normatīvo aktu prasībām; virszemes ūdeņu kvalitāte, kuros tiek novadīti attīrītie notekūdeņi,
* transporta infrastruktūra (ceļu un ielu segumu stāvoklis (% no kopējā garuma); veloceliņu garums (km); lietus ūdeņu novadīšanas un attīrīšanas sistēmas pie ceļiem un ielām (garums/km),
* atkritumu apsaimniekošana (atkritumu apsaimniekošanas sistēmas uzlabošanas pasākumi novadā; radīto atkritumu apjoms (t.sk. bīstamo atkritumu); nodoto šķiroto un sadzīves atkritumu apjoms,
* aizsargājamās dabas teritorijas (īpaši aizsargājamo biotopu platības un kvalitāte, īpaši aizsargājamo sugu atradņu skaits un stāvoklis; Dabas aizsardzības plānu izstrāde,
* kultūrvēsturiskais mantojums un tūrisms (sakārtoto kultūrvēsturisko objektu skaits; attīstīto un sakārtoto tūrisma objektu un infrastruktūras projektu skaits),
* degradētās teritorijas, piesārņotās un potenciāli piesārņotās vietas (piesārņoto un potenciāli piesārņoto vietu, degradēto teritoriju skaits; sakārtoto, attīstīto un revitalizēto objektu/teritoriju skaits).